ཤམས་པ་ཆབ་གཙང་གིས་བྲན། མཆོད་རྟེན་ཤར་ཕྱོགས་སུ་དཔོན་སློབ་ཚང་མ་མཆོད་རྟེན་ལ་ཞལ་ཕྱོགས་པས་བཞེངས། རྡོ་དྲིལ། སིལ་སྙན་རྔ་དཀར་དུང་ལ་སོགས་པ་སྟ་གོན་བྱས་ཏེ། ཕྱོགས་བཅུའི་དེ་བཞིན་གཤེགས་པ་ཐམས་ཅད་དང་། བྱང་སེམས་བརྒྱད། གནོད་སྦྱིན་གྱི་སྡེ་དཔོན་བརྒྱད་དང་། གསང་བའི་བདག་པོ་རྒྱལ་ཆེན་བཞི། ཚངས་པ། དབང་ཕྱུག ཁྱབ་འཇུག་རྣམས་མངོན་སུམ་དུ་བྱོན་པར་གྱུར། ཞེས་བརྗོད་ཅིང་བསམ། དེ་རྣམས་ལ་དམིགས་པས། བཅོམ་ལྡན་འདས་མི་འཁྲུགས་པ་ལ་སོགས་པ་ཤར་ཕྱོགས་གྱི་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཐམས་ཅད་ལ་ཕྱག་འཚལ་ལོ། །སྐྱབས་སུ་མཆིའོ། །ཞེས་དངོས་སུ་ཕྱག་འཚལ། དེ་བཞིན་དུ་རིགས་འགྲེ་སྦྱར་ནས། བཅོམ་ལྡན་འདས་རིན་ཆེན་ཏོག་ལ་སོགས་པ་ལྷོ་ཕྱོགས་ཀྱི་འོད་དཔག་མེད་ལ་སོགས་པ། ནུབ་ཕྱོགས་ཀྱི་རྔ་སྒྲ་ལ་སོགས་པ། བྱང་ཕྱོགས་ཀྱི་ཏིང་ངེ་འཛིན་གླང་པོ་དམ་པའི་དཔལ་ལ་སོགས་པ། བྱང་ཤར་གྱི་པདྨོ་དམ་པའི་དཔལ་ལ་སོགས་པ། ཤར་ལྷོའི་ཉི་མའི་དཀྱིལ་འཁོར་སྣང་བ་དམ་པའི་དཔལ་ལ་སོགས་པ། ལྷོ་ནུབ་གྱི་གདུགས་དམ་པ་ལ་སོགས་པ། ནུབ་བྱང་གི་རྣམ་པར་སྣང་མཛད་ལ་སོགས་པ། འོག་ཕྱོགས་ཀྱི་ཡེ་ཤེས་ཀྱི་འོད་ཟེར་ལ་སོགས་པ། སྟེང་ཕྱོགས་ཀྱི། ད་ལྟར་བདག་ཅག་གི་སྟོན་པ་ཤཱཀྱ་ཐུབ་པ་གདུལ་བྱའི་དབང་གིས་འཛམ་བུ་གླིང་འདིར་མྱ་ངན་ལས་འདས་པའི་ཚུལ་བསྟན་ཀྱང་འཇིག་རྟེན་གྱི་ཁམས་གཞན་ན། དེ་བཞིན་གཤེགས་པའི་རྣམ་པར་རོལ་པ་སྣ་ཚོགས་ཀྱིས་འགྲོ་བའི་དོན་དུ་མཛད་ཅིང་བཞུགས་པ་ལྎ འཕགས་པ་བྱམས་པ་ལ་སོགས་པ་བྱང་ཆུབ་སེམས་དཔའ་ཆེན་པོ་བརྒྱད་ལྎ གནོད་སྦྱིན་གྱི་དབང་པོ་ནོར་བུ་བཟང་པོ་ལ་སོགས་པ་གདོན་སྦྱིན་གྱི་སྡེ་དཔོན་ཆེན་པོ་བརྒྱད་ལྎ རྒྱལ་པོ་ཆེན་པོ་ཡུལ་འཁོར་བསྲུང་དང་། འཕགས་སྐྱེས་པོ་དང་། མིག་མི་བཟང་དང་། རྣམ་ཐོས་ཀྱི་བུ་ལ། ཚངས་པ་དང་། དབང་ཕྱུག་ཆེན་པོ་དང་། སྲེད་མེད་ཀྱི་བུ་ལ་ཕྱག་འཚལ་ལོ། །སྐྱབས་སུ་མཆིའོ། །ཞེས་དངོས་སུ་ཕྱག་བྱས། རྒྱས་ཡན། རྟེན་ཅིང་འབྲེལ་འབྱུང་མའི་ཚིགས་བཅད་དུ་སྦྱར་བའམ། བསྡུ་ན། ཉེར་མཆོད་སྔགས་རྒྱས་མཆོད། ཤིན་ཏུ་སྤྲོ་ན། པུ་རང་ཀྱི་རྟེན་འབྲེལ་དོན་ལྷན་གར་དབྱངས་བཅས་པ་བྱ། སྟན་ལ་འཁོད་དེ་གཏོར་མ་སྔར་བཞིན་བྱིན་གྱི་བརླབས། ཡཀྵ་ཞེས་པས་གནོད་སྦྱིན་དང་། ཨོཾ་དྷྲྀ་དྡྷ་རཱཥྚ་ཡེ། ཨོཾ་བི་རུ་དྷ་ཀ་ཡེ། ཨོཾ་བ་རུ་པཱཀྵ་ཡེ། ཨོཾ་བཻ་ཤྲ་བ་ཎ་ཡེ། ཞེས་ཕྱོགས་བཞི་སྐྱོང་བ་དང་། སོགས་ཁོང་ནས་བྲ་ཧ་མ་ཎ་ཡེ། ཨཱི་ཤྭ་ར། བི་ཎུ་ཚངས་དབང་། སྲེད་མེད་བུ་རྣམས་ལ་སྔགས། དེ་རྣམས་རེ་རེའི་མཐར། ས་པ་རི་ཝཱ་ར་ན་མཿསརྦ་ཏ་ཐཱ་ག་ཏེ་བྷྱོ་བི་ཤྭ་མུ་ཁེ་བྷྱཿ སོགས་བཏགས་པ་གསུམ་གསུམ་གྱིས་ཕུལ། ཁ་དོག་ལྡན་ཞིང་སོགས་ཤླཽ་ཀ་གཅིག་གིས་གནོད་སྦྱིན་དང་། རྒྱལ་པོ་ཆེན་པོ་དཔལ་ལྡན་པ་སོགས་རྒྱལ་ཆེན་བཞིས་བསྟོད་པ་དང་། ངང་པའི་རྒྱལ་པོ་ལ་གནས་པ། །གསེར་མདོག་གདོང་བཞི་པདྨ་དང་། །བསྒྲང་ཕྲེང་གྷུནྡྷེ་གླེགས་བམ་འཛིན། །སྐྱེ་དགུའི་ཆེན་པོ་ལ་ཕྱག་འཚལ། །མཐུ་ཆེན་སྲིད་པ་ཀུན་གྱི་སོགས། །ལྷ་ཡི་དབང་པོ་ཉེ་དབང་པོ། །སོགས་ཀྱིས་བསྟོད། ཨོཾ་བི་པུ་ལ་བི་མ་ལེ། སོགས་འོག་ནས་འབྱུང་བའི་སྔགས་ཉི་ཤུ་རྩ་བརྒྱད་བརྗོད་ལ། པུས་མོ་བཙུགས། ཐར་མོ་སྦྱར་ནས་བདུག་སྤོས་འཛིན་བཞིན་པས། སྟོན་པ་བཅོམ་ལྡན་འདས་རྒྱལ་བ་ཤཱཀྱ་ཐུབ་པ་དང་། ཕྱོགས་བཅུའི་སངས་རྒྱས་བཅོམ་ལྡན་འདས་བྱེ་བ་ཕྲག་དགུ་བཅུ་རྩ་དགུ་འཁོར་དང་བཅས་པ་ཐམས་ཅད་དང་། བྱང་ཆུབ་སེམས་དཔའ་ཉེ་བའི་སྲས་བརྒྱད་དང་། ཁྱད་པར་དུ་དཔལ་གསང་བའི་བདག་པོ་ཕྱག་ན་རྡོ་རྗེ་དང་། གནོད་སྦྱིན་གྱི་སྡེ་དཔོན་ཆེན་པོ་བརྒྱད་དང་། རྒྱལ་པོ་ཆེན་པོ་སྡེ་བཞི་དང་། ཚངས་པ་དང་། དབང་ཕྱུག་ཆེན་པོ་དང་། སྲེད་མེད་གྱི་བུ་ལ་སོགས་པ་འཁོར་དང་བཅས་པ་ཐམས་ཅད་བདག་ཅག་ལ་དགོངས་སུ་གསོལ། བདག་ཅག་གིས་འཕགས་པ་འོད་ཟེར་དྲི་མ་མེད་པ་རྣམ་པར་དག་པའི་འོད་ཀྱི་གཟུངས་ལས་འབྱུང་བའི་ཆོ་ག་བཞིན་འཕགས་པ་གདན་འཛོམ་པར་མཛད་པའི་དཀྱིལ་འཁོར་བཞེས་སུ་གསོལ་ཏེ། འཕགས་པ་རྣམས་སྤྱན་དྲངས་ནས་མཆོད་ཅིང་གསོལ་བ་བཏབ་པ་དང་། མཆོད་རྟེན་གྱི་སྲོག་ཤིང་བཙུག་པའི་དགེ་བའི་རྩ་བ་འདིས་འཕགས་པ་ཐམས་ཅད་ཀྱིས་མཆོད་རྟེན་ཆོས་ཀྱི་སྐུ་རུ་བྱིན་གྱིས་བརླབས་ཏེ། རིང་བསྲེལ་དང་ལྡན་པར་མཛད་ནས་མཆོད་རྟེན་ལ་མཆོད་པ་དང་། རིམ་གྲོ་བྱེད་ཅིང་སྲོག་ཤིང་བརྟན་པར་མཛད་དུ་གསོལ། ཆེ་
་་་་་བདག་ཅག་གི་སྦྱིན་བདག་གཤིན་གསོན་
གེ་མོ་ལ་སོགས་པའི་སེམས་ཅན་ཐམས་ཅད་ཀྱི་སྡིག་པ་དང་སྒྲིབ་པ་ཐམས་ཅད་བྱང་ཞིང་དག་ནས་ཚེ་རིང་ཞིང་ནད་མེད་པ་དང་། བར་ཆད་ཀྱི་བགེགས་ཐམས་ཅད་དང་བྲལ་བ་དང་། མཐར་བླ་ན་མེད་པའི་བྱང་ཆུབ་མྱུར་དུ་ཐོབ་པར་བྱིན་གྱིས་བརླབ་ཏུ་གསོལ། སྔོན་བཅོམ་ལྡན་འདས་ཀྱིས་གསང་བའི་བདག་པོ་ཕྱག་ན་རྡོ་རྗེ་ལ་འདི་སྐད་ཅེས་དགེ་སློང་དང་། དགེ་སློང་མ་དང་། དགེ་བསྙེན་མ་དང་། དགེ་བསྙེན་མ་གང་ལ་ལ་ཞིག་གི་བསོད་ནམས་ཀྱི་འབྲས་བུ་ཆེན་པོ་ཐོབ་ཅིང་ཡོན་ཏན་ཐོབ་པར་འདོད་པས་གསང་སྔགས་ཀྱི་རྒྱལ་པོས་ཆོ་ག་སྔར་བསྟན་པ་བཞིན་དུ་བྱས་ཏེ། དགུ་ཅུ་རྩ་དགུ་ཡི་གེར་བྲིས་ལ་སངས་རྒྱས་ཀྱི་མཆོད་རྟེན་གྱི་མདུན་དུ་དཀྱིལ་འཁོར་གྲུ་བཞིར་བྱས་ལ་བས་གཅི་བས་བྱུགས་ཏེ། གྲྭ་བཞིར་དྲིའི་ཆུ་ཕོར་བུ་བཀང་བ་རེ་རེ་བཞག བདུག་སྤོས་ཀྱི་སྣོད་འཐུལ་བ་ཡང་བཞག་ནས། སྣོད་ཆེན་པོའི་ནང་དུ་མེ་ཏོག་དང་། དྲིའི་ཆུ་དང་། འབྲས་སྐམ་པོ་རྣམས་བླུགས་ཏེ། དཀྱིལ་འཁོར་གྱི་སྟེང་དུ་བཞག་པ་དང་། ཡང་ཏིལ་ནག་པོ་དང་། སྲན་མ་མ་ཤ་དང་། འབྲས་རྣམས་བརྩོས་པས་འབྲས་ཐུགས་ཀྲི་པ་ར་ཞེས་བྱ་བ་དང་། ཟས་དཀར་གསུམ་དང་འདི་རྣམས་བུམ་པའི་ནང་དུ་བླུགས་པ་དང་། ཡང་ཤིང་ཏོག་སྣ་ཚོགས་པ་འབྲས་བུ་དགུ་ཅུ་རྩ་དགུ་དང་། ཁ་ཟས་མིང་གི་སྨོས་པ་འདི་རྣམས་དང་། སྤོས་དང་མེ་ཏོག་ལ་སོགས་པ་དཀྱིལ་འཁོར་གྱི་སྟེང་དུ་བཀྲམ་ལ་གསང་སྔགས་ཀྱི་ཡི་གེ་མཆོད་རྟེན་གྱི་སྲོག་ཤིང་གི་ནང་དུ་བཅུག་ནས། མཆོད་རྟེན་ཕྱོགས་བཞིར་ཕྱོགས་བཅུའི་དེ་བཞིན་གཤེགས་པ་ཐམས་ཅད་མངོན་སུམ་དུ་དམིགས་ཏེ་ཕྱག་བྱས་ལ་སེམས་རྩེ་གཅིག་པས་གསང་སྔགས་འདི་དག་འདོན་པར་བྱའོ། །འདི་ལྟ་སྟེ། ཨོཾ་བི་པུ་ལ་བི་མ་ལེ། པྲ་བ་ར་ཛི་ན་ས་རེ། ས་ར་ས་ར། སརྦ་ཏ་ཐཱ་ག་ཏ་དྷཱ་ཏུ་གརྡྷེ། ཨ་དྷིཥྛ་ཏེ་སྭཱཧཱ། ཨ་ཡ་ཏ་རོ་བ་ཎི་སྭཱཧཱ། སརྦ་དེ་བ་ཎ། བ་ཧ་ཡ་བི་ཤཱུདྡྷཱ་དྷིཥྛ་ན་ས་མ་ཡེ་སྭཱཧཱ། བདུག་སྤོས་འཐུལ་བ་རྒྱུན་མི་ཆད་པར་བྱ་ཞིང་། གསང་སྔགས་ལན་ཉི་ཤུ་རྩ་བརྒྱད་བཏོན་ན། བྱང་ཆུབ་སེམས་དཔའ་སེམས་དཔའ་བརྒྱད་དང་། གནོད་སྦྱིན་གྱི་སྡེ་དཔོན་ཆེན་པོ་བརྒྱད་དང་། གསང་བའི་བདག་པོ་དང་། རྒྱལ་པོ་ཆེན་པོ་བཞི་དང་། ཚངས་པ་དང་། དབང་ཕྱུག་ཆེན་པོ་དང་། སྲེད་མེད་ཀྱི་བུ་རྣམས་དེའི་མོད་ལ་མཆོད་རྟེན་དེ་ལ་མཆོད་པ་དང་། རིམ་གྲོ་བྱེད་པ་དང་། སྲོག་ཤིང་བརྟན་པར་བྱེད་དོ། །དེ་བས་གང་དུ་ཡང་སངས་རྒྱས་བྱེ་བ་འབུམ་ཕྲག་དགུ་ཅུ་རྩ་དགུ་དང་། གངྒཱའི་རླུང་གི་བྱེ་མ་རྙེད་ཀྱང་གནས་དེར་གཤེགས་ཏེ། མཆོད་རྟེན་དེ་ལ་མཆོད་པ་དང་། ཆོས་ཀྱིས་སྐུར་བྱིན་གྱིས་རློབ་ཅིང་རིང་བསྲེལ་དང་ལྡན་པར་མཛད་དོ། །དེ་ལྟར་སེམས་ཐག་པ་ནས་ཆོ་ག་ཚུལ་བཞིན་དུ་བྱས་ན་ཡོན་ཏན་དེ་དག་དང་། གཞན་ཡང་མཆོད་རྟེན་དེ་ཡིད་བཞིན་གྱི་ནོར་བུ་རིན་པོ་ཆེ་ལས་བྱས་པའི་བསོད་ནམས་ཐོབ་པར་འགྱུར་ཏེ། རིན་པོ་ཆེའི་རྣམ་པ་བྱེ་བ་ཁྲག་ཁྲིག་བརྒྱ་སྟོང་དུ་མ་ལས་མཆོད་རྟེན་བྱས་པ་དང་འདྲ་བར་འགྱུར་ཏེ། དགེ་བའི་རྩ་བ་རྒྱ་ཆེན་པོ་དང་ལྡན་ཞིང་ལུས་རྣམ་པར་དག་ལ་ཚེ་རིང་ཞིང་ནད་མེད་པ་དང་། བགེགས་ཐམས་ཅད་ཀྱིས་མི་ཚུགས་པར་འགྱུར་རོ། །གང་གཞན་ལ་ལ་ཞིག་མཆོད་རྟེན་འདི་མཐོང་ངམ། མཆོད་རྟེན་དེའི་དྲིལ་བུའི་སྒྲ་ཐོས་ན་ཡང་ལས་ཀྱི་སྒྲིབ་པ་དང་། སྡིག་པ་ཐམས་ཅད་བྱང་བར་འགྱུར་ཏེ། འཚམས་མེད་པ་ལྔ་བྱས་པ་ཡང་ཡོངས་སུ་བྱང་ནས་འཆི་བའི་དུས་བྱེད་པའི་འོག་ཏུ་བདེ་བ་ཅན་གྱི་འཇིགས་རྟེན་དུ་སྐྱེའོ། །གང་ལ་ལ་ཞིག་གིས་མཆོད་རྟེན་དེའི་མིང་ཙམ་ཐོས་པ་ཡང་འཆི་བའི་དུས་བྱས་ནས་བླ་ན་མེད་པའི་བྱང་ཆུབ་ཀྱི་ལམ་ཐོབ་པར་འགྱུར། ཐ་ན་བྱ་དང་རི་དྭགས་ལ་སོགས་པའི་སེམས་ཅན་གང་གིས་མཐོང་བ་དེ་ཡང་ཚེ་འཕོས་ནས་དུད་འགྲོའི་སྐྱེ་གནས་སྤངས་ཏེ། བསོད་ནམས་དང་ལྡན་པའི་ལུས་ཐོབ་པར་འགྱུར་རོ། །ཞེས་བཀའ་སྩལ་པའི་ཕན་ཡོན་ཐམས་ཅད་ཆེ་གེ་མོ་ལ་སོགས་པའི་སེམས་ཅན་ཐམས་ཅད་ལ་འཕྲལ་དུ་འགྲུབ་པར་ཅི་གནང་། དེ་བཞིན་གཤེགས་པའི་བཀའ་ཡང་དག་པར་ཚད་མར་གྱུར་པས་ཇི་ལྟར་བཀའ་སྩལ་པ་བཞིན་དུ་བདེན་པ་མངོན་སུམ་དུ་བསྟན་པ་ཅི་གནང་། ཞེས་ལན་གསུམ་དུ་གསོལ་བ་ནན་ཏན་དུ་གདབ། དེ་བཞིན་དུ་ཕྱོགས་བཅུའི་དེ་བཞིན་གཤེགས་པ་ནས། ཁྱབ་འཇུག་རྣམས་མངོན་སུམ་དུ་བྱོན་པར་གྱུར་ཅེས་དང་། ཕྱག་འཚལ་ནས་གསོལ་བ་ནན་ཏན་དུ་གདབ་པའི་བར་མཆོད་རྟེན་གྱི་ལྷོ། ནུབ་བྱང་ནས་ཀྱང་བྱས་ལ་འཇུག་ཏུ། ཤར་ཕྱོགས་ནས། སྨི་ངན་འཇིགས་དང་སྡིག་པ་ཐམས་ཅད་ཞི་བ་བྱེད་པ་ནས། འགྲོ་བ་རྣམས་སུ་བྱང་ཆུབ་སྤྱོད་པར་ཤོག་གི་བར། གཙུག་ཏོར་དྲི་མེད་ནས་འབྱུང་བ་བཞིན་བརྗོད་པས། བཀྲ་ཤིས་དང་སྨོན་ལམ་བྱ་ཞིང་། གཞན་ཡང་བཀྲ་ཤིས་རྒྱ་ཆེར་བརྗོད་ཅིང་། རོལ་མོ་སྣ་ཚོགས་དཀྲོལ། མེ་ཏོག་གི་ཆར་དབབ་བོ། །དེ་ནས་རྗེས་ཆོག་ནི། མཆོད་པ་གསར་པ་བཤམས་ལ་བསངས་སྦྱངས་བྱིན་རླབས་སོགས་དཀྱིལ་ཆོག་བཞིན་ལ་དཀྱིལ་འཁོར་ལ་རྟེན་བཞུགས་བྱ། བཀྲ་ཤིས་རྫོགས་ནས་མདོ་འདོན་པའི་བར་གོང་བཞིན། དེ་ནས་དཀྱིལ་འཁོར་དེ་ལ་ཞལ་ཁེབ་བཀབ་ནས་བུམ་པའི་འཕྲོ་བརྩེགས། དེའི་བར་ལ་གནས་ཁང་ཡངས་པོར་དྲི་མེད་ཚ་ཚའི་རབ་གནས་ཀྱི་དཀྱིལ་འཁོར་རྒྱས་བསྡུས་གང་རུང་བཞེངས་ནས། མཁན་པོ་བོ་དྷི་ས་ཏྭས་མཛད་པའི་སཱཙྪའི་ཆོ་ག ཆོག་ཁྲིགས་ཐུགས་སྲས་སེམས་དཔའ་ཆེན་པོ་རིན་ཆེན་རྣམ་རྒྱལ་གྱིས་མཛད་པ་བཞིན་དུས་རྟག་པར་བྱ་བའམ། ཡང་ན་མུས་ཆེན་སེམས་དཔའ་ཆེན་པོའི་གསུང་རབ་བཞིན་ངེད་རང་ནས་ཆོག་བསྒྲིགས་ཞིག་སླར་བགྱིད་འདོད་ཡོད་པ་གྲུབ་ན་དེ་བཞིན་ནོ། །ནང་བཞུགས་གཞན་རྣམས་ལའང་སྦྱངས་ཁྲུས་རབ་གནས་བྱས། དེ་ནས་བུམ་པའི་ནང་དུ་གུ་གུལ་གྱིས་བདུག་ནས། སྤོས་དང་མེ་ཏོག་གི་གདན་བཀྲམ། ཁ་སྟོང་མིན་པར་དཀར་གསུམ་སོགས་བཏུང་བའི་ཟས་ལ་ལོངས་སྤྱད་ནས། སྤོས་སྣ། དར་གདུགས། རོལ་མོ་སོགས་ཀྱིས་སྐུ་གསུང་ཐུགས་རྟེན་མདོ་རྒྱུད་ཚ་ཚ་སོགས་བུམ་པའི་ནང་དུ་གཞག་རྒྱུ་ཐམས་ཅད་ཉེ་ལོགས་སུ་སྤྱན་དྲངས། སློབ་དཔོན་ལྷའི་ང་རྒྱལ་བརྟན་པོས། སླར་ཡང་བརྟེན་རྣམས་བུམ་པའི་ནང་དང་བཅས་པའི་སྦྱངས་པ་བྱས་མཐར་བདེན་བརྡར་ཡེ་ཤེས་སེམས་དཔའི་ཕྱི་འབྲང་གི་བགེགས་རྣམས་བསྐྲད། ཡུངས་དཀར་གྱིས་བྲབ། དྲག་སྔགས་རོལ་མོ་དྲག་ཏུ་བྱ། ལས་ཀྱི་རྡོ་རྗེས་གུ་གུལ་གྱིས་བདུག དེ་ལྟར་བགེགས་བསལ་བ་ཡིད་ཆེས་པར་བྱས་ནས། བུམ་པའི་ནང་གི་ཕྱོགས་བཞིར་གོ་རིམ་དང་། དབུ་ཞབས་མ་ལོག་པར་བཞུགས་སུ་གསོལ། མཆོད་བསྟོད། བརྟན་བཞུགས་དང་། བཀྲ་ཤིས་བརྗོད་ནས། དེ་དག་ལ་བླ་བྲེ་དང་ཐོག་བཟང་པོ་ཕུབ། དེ་ནས་བྲེ་རྟེན་བརྩིགས་ལ། གནྫི་ར། དྲིལ་བུམ་ཉི་ཟླའི་གཟུགས་གང་ཡིན་འཛུག་དུས་གདུགས་དཀར་གྱི་རྒྱལ་མཚན་འཛུག་པའི་ཆོ་ག་བྱ་བ་ནི་སྲོག་ཤིང་འཛུག་པའི་ཆོ་གའོ། །ཡང་ཚོགས་རྫོགས་ཤིང་སྡིག་པ་དག་པར་འདོད་པས། བསྙེན་པ་ནས་དཀྱིལ་འཁོར་གྲུབ་མཆོད་ཀྱི་བར་བསྟན་མ་ཐག་པ་དང་འདྲ་བ་བྱས་ལ། སྔར་གྱི་སྲོག་ཤིང་གིས་སྔགས་དང་། སྙིང་པོའི་སྔགས་དང་སྒྲིབ་པ་རྣམ་སེལ་གྱི་གཟུངས་དང་། སྲོག་ཤིང་བརྟན་པར་བྱེད་པའི་གཟུངས་བཞི་པོ་རེ་རེ་བཞིན་དགུ་ཅུ་རྩ་དགུ་བྲིས་ལ། དེའི་ནང་དུ་བཅུག་པའི་ཚ་ཚ་དགུ་བཅུ་རྩ་དགུ་བྱས་ཏེ་འོག་ནས་འཆད་པའི་ན་མོ་ནཱ་བ་ཏཱི་ནཾ་ལ་སོགས་པའི་སྔགས་བྲིས་ལ། མཆོད་རྟེན་གྱི་འཕང་ལོའི་ནང་དུ་གཞུག དཀྱིལ་འཁོར་གྱི་སྣམ་བུའི་སྟེང་ན་མར་བཞུགས་སུ་གསོལ། དཀྱིལ་འཁོར་དུ་ཤོང་བ་མེད་ན་དཀྱིལ་འཁོར་གྱི་མཐའ་སྐོར་དུ་པདྨའི་གདན་བྱས་ལ་བཞུགས་སུ་གསོལ། ཞི་བ་སྙིང་པོའི་གཞུང་ངམ། མཁན་པོ་བོ་དྷི་ས་ཏྭས་གཞུང་བཞིན་དུ་མཆོད་རྟེན་གྱི་མངའ་གསོལ་དང་མཆོད་པ་རྒྱ་ཆེར་བྱ། བསྐོར་བ་ལན་བདུན་བྱ་ཞིང་འོག་ནས་འབྱུང་བའི་སྔགས་ན་མོ་ན་བ་ལ་སོགས་པ་བརྒྱ་རྩའམ་དགུ་བཅུ་རྩ་དགུ་བཏོན་ལ། བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པ་ལ་སོགས་པ་ཕྱོགས་བཅུའི་དེ་བཞིན་གཤེགས་པ་ཐམས་ཅད་དང་བྱང་ཆུབ་སེམས་དཔའ་ཆེན་པོ་སྤྱན་རས་གཟིགས་དང་། ཕྱག་ན་རྡོ་རྗེ་ལ་སོགས་པའི་བྱང་ཆུབ་སེམས་དཔའ་ཐམས་ཅད་དང་། འཕགས་པ་ཆོས་སྐྱོང་བའི་ཚོགས་ཐམས་ཅད་བདག་ལ་དགོངས་སུ་གསོལ། བདག་ཅག་གིས་འཕགས་པ་འོད་ཟེར་དྲི་མ་མེད་པ་རྣམ་པར་དག་པའི་འོད་ཀྱི་གཟུངས་ནས་འབྱུང་བའི་ཆོ་ག་བཞིན། འཕགས་པ་རྣམས་གདན་འཛོམས་པའི་ཕོ་བྲང་གི་དཀྱིལ་འཁོར་བཞེངས་ཏེ། འཕགས་པ་རྣམས་སྤྱན་དྲངས་ནས་མཆོད་ཅིང་བསྟོད་ནས་བཟླས་བརྗོད་བགྱིས་པ་དང་། གསང་སྔགས་བཞི་པོ་རེ་རེ་ཞིང་ནང་དུ་བཅུག་པའི་མཆོད་རྟེན་དགུ་བཅུ་རྩ་དགུ་བགྱིས་ཏེ། གསང་སྔགས་ཡི་གེ་བྲིས་ནས་མཆོད་རྟེན་གྱི་འཕང་ལོར་བཅུག་པའི་མཆོད་རྟེན་བགྱིས་ཏེ་མཆོད་ཅིང་བསྟོད་ནས་བསྐོར་བ་བྱས་ཤིང་། གཟུངས་བཟླས་པའི་མཐུས་ཆེ་གེ་མོ་ལ་སོགས་པའི་སེམས་ཅན་ཐམས་ཅད་ཀྱི་སྡིག་པ་དང་སྒྲིབ་པ་ཐམས་ཅད་བྱང་ཞིང་གནོད་པ་དང་སྡུག་བསྔལ་ཐམས་ཅད་ཞི་ནས་ཕན་བདེ་བླ་ན་མེད་པའི་བྱང་ཆུབ་ཐོབ་པའི་དངོས་གྲུབ་སྩལ་བ་ཅི་གནང་། སྔོན་གསང་བའི་བདག་པོ་ལ་དཔལ་གྱི་མགུར་ནས་འདི་སྐད་དུ། གང་ལ་ལ་ཞིག་ཕ་རོལ་ཏུ་ཕྱིན་པ་དྲུག་ཡོངས་སུ་རྫོགས་པར་སྤྱོད་པ་འདོད་པ་དེས་སྔ་མ་བཞིན་དུ་དཀྱིལ་འཁོར་གྲུ་བཞི་པར་བྱས་ཏེ། ས་དང་ལྕི་བས་བྱུག་ལ་དེའི་སྟེང་དུ་སྤོས་ཀྱི་སྐྱང་ནུལ་གྱིས་བྱུགས་ཏེ། དཀྱིལ་འཁོར་གྱི་གྲྭ་བཞིར་དྲིའི་ཆུས་གང་བའི་སྣོད་རེ་རེ་བཞག་ལ་སྔར་བསྟན་པའི་གསང་སྔགས་བཞི་པོ་དག་ལས་རྣམ་པར་གཅིག་ཀྱང་དགུ་བཅུ་རྩ་དགུ་བྲིས་ཏེ། རང་གིས་ལག་གིས་མཆོད་རྟེན་ཆུང་ངུ་དགུ་བཅུ་རྩ་དགུ་གདབ་ཅིང་གསང་སྔགས་རྣམས་གཅིག་ཀྱང་རེརེའི་ནང་དུ་གཞུག་གོ །དེ་ནས་ཡང་གསང་སྔགས་འདི་དགུ་བཅུ་རྩ་དགུ་ཡི་གེར་བྲིས་ཏེ་མཆོད་རྟེན་གྱི་འཕང་ལོ་རྣམས་ཀྱི་ནང་དུ་བཅུག་ལ། མཆོད་རྟེན་རྣམས་དཀྱིལ་འཁོར་གྱི་སྟེང་དུ་བཞག་སྟེ། མེ་ཏོག་དང་བྱུགས་པས་མཆོད་པ